A világ végén is tökéletes sminket garantál a Lexus Glam LX
Az igazán kényelmes autókból kipihenve száll ki az ember. A Lexus ennél is messzebb ment: legújabb egyedi alkotásuk fedélzetén nem csak felfrissülve, de megszépülve érkezhetünk meg úti célunkhoz. A Lexus csúcs-szabadidőjárművében berendezett kozmetikai szalon kialakításakor a tervezők a teljes körű funkcionalitás mellett a külsőségekre is ügyeltek.

Kevés autógyártó neve fűződött össze olyan szorosan a kifinomult eleganciával, a visszafogott luxussal, a diszkrét igényességgel, mint a Lexusé. Ez a szellemiség a márka kollaborációs megjelenéseiben is érvényesül: visszatérő résztvevője például a Milánói Divathétnek, ahol partnerei segítségével rendre innovatív, gondolatébresztő installációkat hív életre. Emellett immár kilencedik éve támogatja a Velencei Filmfesztivált, legújabb típusainak ragyogásával emelve az esemény fényét. 
Ezek a szerepvállalások az arra legméltóbb szereplőket – képzőművészeket, tervezőket, filmes alkotókat – segítik a reflektorfénybe, lehetővé téve, hogy kiteljesedjenek, és teret adjanak tehetségüknek. A Lexus legújabb projektje ugyanezt célozza, de nem a magas művészetek, hanem a hétköznapok; nem az ünnepelt sztárok, hanem az átlagemberek világában. 
A Lexus észak-amerikai központjában megálmodott, és a texasi Complete Customs műhely bevonásával megépített Glam LX egy valóságos mozgó kozmetikai szalon, a szó legkonkrétabb értelmében.
A leglátványosabb módosítás a csomagteret érintette. A hagyományos, felfelé nyíló hátfalat kétszárnyú, oldalra nyitható ajtókra cserélték, amelyekben fiókok és megvilágított tükrök kaptak helyet. Egy kisebb gardróbot is kialakítottak itt, LED-es világítással, valamint áttekinthető polc- és fiókrendszerrel; az átöltözést kihúzható függöny segíti.
A hátsó ülésen található a sminkszoba. Az éppen használt kozmetikai termékeknek az első ülés hátoldaláról lehajtható, kőlappal burkolt asztalkán találunk helyet; a tökéletes fényviszonyokról a mennyezetbe integrált, szabályozható világítás gondoskodik; magát a sminkelést pedig egy lehajtható, megvilágított tükör segíti. Az első utasülés sem maradt funkció nélkül: itt kapott helyet a manikűr, UV- és LED-fényekkel, körömlakk-rendezővel.
A Lexus LX eleve bővelkedik átgondolt tárolóhelyekben; ezeket most finom béléssel és rejtett megvilágítással látták el. A hajszárítónak és a hajsütővasnak biztonságos, hőálló rekeszt alakítottak ki, a sminktermékek hűtve tárolhatók. 
Az összképet ragyogó rózsaszín fóliázás, kristályokkal kirakott embléma és típusjelzés, valamint az utastér visszafogott színvilága teszi teljessé. A finom bőrök mellett selyemmel, mohair gyapjúval és a már említett, természetes kőbetétekkel találkozhatunk a belső térben. 
Talán mondani sem kell, hogy a Glam LX nem kerül sorozatgyártásba: az autóból egyetlen példány készült, amelynek észak-amerikai marketingkampányaiban szán szerepet a Lexus.
A Lexus LX a márka harminc évvel ezelőtt bevezetett szabadidőjármű zászlóshajója; a jelenlegi, negyedik generációs típus 2021 őszén mutatkozott be. A Toyota-csoport új generációs GA-F architektúráját alkalmazó óriás könnyebb, mégis fejlettebb és biztonságosabb közvetlen elődjénél, terepképességei éppúgy javultak, mint közúti alkalmassága, a motorkínálatban pedig a 3,4 literes V6-os benzines (LX 600) mellett 2024 őszén megjelent egy vadonatúj hibrid (LX 700h), amely ugyanazt a hathengeres motort egészíti ki elektromos komponenssel, 415-ről 463 lóerőre emelve a csúcsteljesítményt.

